Jean Rhys

Jean Rhys (født 24. august 1890 i Roseau på Dominica, død 14. mai 1979 i Exeter i England), født Ella Gwendolen Rees Williams, var en karibisk forfatter. Hun er best kjent for sin roman Wide Sargasso Sea. Den er skrevet som en «prequel» (tidsmessig lagt til før originalverkets tidsramme) til Charlotte Brontës Jane Eyre. For denne boken ble hun tildelt W.H. Audens årlige litterære pris.Lindtner Næss, Eli (1982): «Introduksjon til novellen 'På gjensyn i september, Petronell'» i: Det kalles kjærlighet. Noveller av kvinner fra andre land. Bergen: Universitetsforlaget, ISBN 8200057895, s. 35

 Bakgrunn, liv og forfatterskap 
Jean Rhys' far var lege og opprinnelig fra Wales. Hennes mor var kreolsk, det vil si hvit vestindier. Som sekstenåring dro Jean Rhys til London for å begynne på Royal Academy of Dramatic Art. Dette var første gang hun forlot øya der hun ble født, og møtet med et totalt fremmed samfunn ble skjellsettende og satte spor i hennes forfatterskap. Pengeproblemer førte til at hun måtte slutte på teaterskolen, og hun forsøkte deretter å tjene til livets opphold som modell og som ballett- og korpike. Hun giftet seg og flyttet til Wien med sin ektemann. Derfra dro de videre til Paris og endte opp i Budapest. I Paris var hun mye alene og hadde det svært trangt økonomisk, men hun kom inn i den litterære kretsen rundt litteraten Ford Madox Ford. Samtidig som hun tok jobber som mannekeng, ekspeditrise og oversetter skrev hun litterære tekster, og i 1927 debuterte hun med novellesamlingen The Left Bank and Other Stories. Selv kalte hun disse historiene «skisser fra et parisisk bohemliv». 

Fram til 1939 ga hun ut fire romaner som fikk positive anmeldelser. Forfatterskapet hennes gikk imidlertid i glemmeboken inntil BBC Radio i 1957 dramatiserte romanen Good Morning, Midnight og oppdaget at hun nå var bosatt i Devon og var i gang med en ny novellesamling. Disse novellene ble ikke utgitt før i 1968, men i 1966 kom Jean Rhys' siste roman Wide Sargasso Sea. Perioden fra 1957 ble en renessanse for Jean Rhys som forfatter, og i 1978 ble hun tildelt Den britiske imperieordenen.

McFarlin-biblioteket ved Universitetet i Tulsa i Oklahoma har i sine samlinger store deler av Jean Rhys' etterlatte manuskripter og papirer.

 Norske utgivelser 
Romanen Wide Sargasso Sea er utgitt på norsk i to versjoner: Kreolerinnen på Thornfield Hall (Aschehoug Forlag 1966) / Vide Sargasso (Pax Forlag 1999). Novellen På gjensyn i september, Petronella, som først ble utgitt i samlingen Tigers Are Better-Looking (1968), finnes på norsk i antologien Det kalles kjærlighet. Noveller av kvinner fra andre land, utgitt på Universitetsforlaget (1982). Novellen er oversatt av Eli Lindtner Næss, som også har bidratt til antologien med omtaler av Rhys' novelle og øvrige forfatterskap i forordet og i en introduksjon til selve novellen.

Professor i litteraturvitenskap Tone Selboe har skrevet om Rhys' forfatterskap i boken Litterære vaganter.

 Bibliografi (utvalg) 
 The Left Bank and Other Stories, 1927
 Postures, roman, 1928 (i USA utgitt under tittelen Quartet, 1929)
 After Leaving Mr. Mackenzie, roman, 1931
 Voyage in the Dark, roman, 1934
 Good Morning, Midnight, roman, 1939
 Wide Sargasso Sea, roman, 1966 – utkommet på norsk i to versjoner. I 1966 på Aschehoug forlag; oversatt av Liv Malling med norsk tittel Kreolerinnen på Thornfield Hall. I 1999 ga Pax forlag ut boken på nytt; den nye oversettelsen var ved Ragnfrid Stokke, norsk tittel Vide Sargasso.
 Tigers Are Better-Looking: With a Selection from 'The Left Bank''' , noveller, 1968
 Penguin Modern Stories 1, 1969 (andre forfattere representert i novellesamlingen: Bernard Malamud, David Plante og William Sansom)
 My Day: Three Pieces, noveller, 1975
 Sleep It Off Lady, noveller, 1976
 Smile Please: An Unfinished Autobiography, 1979
 Jean Rhys Letters 1931–1966, 1984
 Early Novels, 1984
 The Complete Novels, 1985
 Tales of the Wide Caribbean, noveller, 1985
 The Collected Short Stories, 1987
 Let Them Call It Jazz'', noveller,1995

 Referanser 

 Eksterne lenker 


  Literary Encyclopedia biography

Kategori:Engelskspråklige forfattere
Kategori:Personer fra Roseau